1. ปัจจัยความเสี่ยง

คณะกรรมการบริษัทฯมีความเห็นว่าการดำเนินธุรกิจของบริษัทฯ
ต้องเผชิญกับปัจจัยความเสี่ยงในด้านต่างๆ
ดังนั้นเพื่อให้การบริหารความเสี่ยงของบริษัทฯเป็นไปอย่างมีระบบตามมาตรฐานในระดับสากล
ซึ่งจะเอื้อประโยชน์ต่อ
ผลลัพธ์สุดท้ายในการสร้างความพึงพอใจให้กับลูกค้าและให้ผลตอบแทนที่ดีแก่ผู้ถือหุ้นและผู้มีส่วนได้เสียทุกฝ่าย
โดยมีการบริหารตามหลักการกำกับดูแลกิจการที่ดี คณะกรรมการบริษัทฯ
จึงได้กำหนดปรัชญาและนโยบายบริหารความเสี่ยงไว้ดังนี้

ปรัชญาการบริหารความเสี่ยง

“บริษัทฯมีความเชื่อมั่นและตระหนักในความสำคัญของการบริหารและการควบคุมความเสี่ยงที่มีประสิทธิภาพในอันที่จะทำให้บริษัทฯสามารถดำเนินธุรกิจอย่างมั่นคงและต่อเนื่อง
มีความเสี่ยงที่อยู่ในระดับที่ยอมรับได้
โดยใช้เป็นเครื่องมือทางการบริหารที่ช่วยเพิ่มโอกาสแห่งความสำเร็จให้แก่บริษัทฯ มากที่สุด
ลดโอกาสของการล้มเหลวและความสูญเสียให้เหลือน้อยที่สุด
รวมทั้งลดความไม่แน่นอนในผลการดำเนินงานโดยรวมของบริษัทฯ
อันจะนำไปสู่การบรรลุวัตถุประสงค์ของบริษัทฯ”

นโยบายการบริหารความเสี่ยง

1.  ส่งเสริมวัฒนธรรมการบริหารความเสี่ยง เพื่อสร้างความเข้าใจ จิตสำนึก
    และความรับผิดชอบร่วมกันในเรื่องความเสี่ยง การควบคุม
    และผลกระทบของความเสี่ยงต่อบริษัทฯ ในกระบวนการบริหารและปฏิบัติงานทั่วทั้งบริษัทฯ

2.  ให้มีกระบวนการ แนวทาง
    และมาตรการในการบริหารความเสี่ยงที่มีคุณภาพเหมาะสมในระดับสากลและเพียงพอ
    รวมถึงการบ่งชี้ วิเคราะห์ ประเมิน จัดลำดับ จัดการ ควบคุม ติดตาม รายงาน ประเมินผล
    และสื่อสารให้ข้อมูลเกี่ยวกับความเสี่ยงอย่างต่อเนื่อง สม่ำเสมอ และปฏิบัติทั่วทั้งบริษัทฯ

3.  ให้มีการวัดผลความเสี่ยงทั้งในเชิงคุณภาพ เช่น ชื่อเสียง ภาพลักษณ์ของบริษัทฯ
    และเชิงปริมาณ เช่น ผลขาดทุน การลดลงของรายได้ การเพิ่มขึ้นของค่าใช้จ่าย
    โดยพิจารณาจากโอกาสที่อาจเกิดขึ้นและผลกระทบ

4.  ให้มีการกำหนดเพดานความเสี่ยง (Risk Limit)
    เพื่อจำกัดความเสียหายที่อาจเกิดขึ้นให้อยู่ภายในระดับที่บริษัทฯสามารถยอมรับได้
    รวมทั้งกำหนดเหตุการณ์หรือระดับความเสี่ยงที่เป็นสัญญาณเตือนภัย (Warning Sign)
    ให้ผู้ปฏิบัติงานดำเนินการอย่างใดอย่างหนึ่งเพื่อไม่ให้เกิดความเสี่ยงเกินกว่าระดับเพดานความเสี่ยงที่กำหนด

5.  ให้มีระเบียบการปฏิบัติงานเป็นลายลักษณ์อักษร เพื่อให้ผู้บริหารและผู้ปฏิบัติงานถือปฏิบัติ
    อันเป็นการควบคุมความเสี่ยงจากการดำเนินงาน

คณะกรรมการบริษัทฯได้แต่งตั้งคณะกรรมการบริหารความเสี่ยง ประกอบด้วยกรรมการจำนวน 3
ท่านให้เป็นผู้รับผิดชอบในการพิจารณากลั่นกรองนโยบาย
กำหนดยุทธศาสตร์และแนวทางในการบริหารความเสี่ยง ควบคุม ติดตาม ตรวจสอบ
ดูแลสถานะความเสี่ยง และการจัดการความเสี่ยงให้มีประสิทธิภาพและทั่วถึงทั้งองค์กร

คณะกรรมการบริหารความเสี่ยงได้ให้ความเห็นชอบที่จะกำหนดความเสี่ยงของบริษัทฯ เป็น 4
ประเภท ดังนี้

1.  ความเสี่ยงด้านการเงิน หมายถึง ความเสี่ยงที่เกิดจากการขาดสภาพคล่อง ความเพียงพอ
    และทันกาลของเงินทุนที่จะใช้ในการลงทุน

2.  ความเสี่ยงด้านการลงทุน หมายถึง ความเสี่ยงที่เกิดจากการลงทุนในโครงการ

3.  ความเสี่ยงด้านสภาพแวดล้อมภายใน หมายถึง
    ความเสี่ยงด้านการปฏิบัติงานที่เกิดจากความผิดพลาด หรือความไม่เพียงพอของรายงาน
    และกระบวนการทำงาน

4.  ความเสี่ยงด้านสภาพแวดล้อมภายนอก หมายถึง ความเสี่ยงเชิงนโยบายจากผู้เกี่ยวข้อง
    และความเสี่ยงจากนักลงทุนรายย่อย นักวิเคราะห์การลงทุน และชุมชนรอบโรงไฟฟ้า

1.1 ความเสี่ยงด้านการเงิน

  1.1.1 สภาพคล่อง

ในการบริหารสภาพคล่อง บริษัทฯ
ได้คำนึงถึงความเพียงพอของเงินทุนเพื่อใช้ในการลงทุนในโครงการต่างๆ
และการดำเนินงานของบริษัทฯ โดยได้พิจารณาวางแผนทางการเงิน จัดทำงบกระแสเงินสด
ประมาณการเงินปันผลรับจากบริษัทย่อยและกิจการร่วมค้า โดยติดตามผลการดำเนินงานอย่างใกล้ชิด
มีการทบทวนประมาณการ และแผนการใช้เงินดังกล่าวอย่างสม่ำเสมอ
เพื่อเตรียมพร้อมสำหรับการจัดหาเงินทุนในกรณีที่มีความต้องการใช้เงินทุน ทั้งนี้ บริษัทฯ
ได้พิจารณาและติดตามความเคลื่อนไหวของตลาดเงิน และเครื่องมือทางการเงินอย่างต่อเนื่อง
เพื่อลดต้นทุนทางการเงิน และลดความเสี่ยงจากการขาดสภาพคล่องทางการเงิน

1.1.2 อัตราดอกเบี้ย

เนื่องจากเงินกู้ระยะยาวของบริษัท ผลิตไฟฟ้าราชบุรี จำกัด
มีอัตราดอกเบี้ยลอยตัวตามอัตราดอกเบี้ย MLR ซึ่งตามสัญญาซื้อขายไฟฟ้ากับ บริษัท กฟผ. จำกัด
(มหาชน) โครงสร้างรายได้ของบริษัท ผลิตไฟฟ้าราชบุรี จำกัด
จะได้รับชดเชยตามความผันผวนของอัตราดอกเบี้ย MLR ด้วย ทำให้บริษัท ผลิตไฟฟ้าราชบุรี จำกัด
ไม่มีความเสี่ยงจากความผันผวนของอัตราดอกเบี้ย

เมื่อเดือนกรกฎาคม 2548 บริษัท ผลิตไฟฟ้าราชบุรี จำกัด ได้ดำเนินการจัดหาเงินกู้ใหม่
และออกหุ้นกู้เพื่อทดแทนเงินกู้เดิมทั้งจำนวน (Total Refinancing)
ทำให้สามารถลดภาระดอกเบี้ยจ่าย
และไม่มีความเสี่ยงจากอัตราดอกเบี้ยเนื่องจากเงื่อนไขตามสัญญาเงินกู้ใหม่และหุ้นกู้มีอัตราดอกเบี้ยต่ำกว่าอัตราดอกเบี้ย
MLR รายละเอียดปรากฏในหมายเหตุประกอบงบการเงินรวมและงบการเงินเฉพาะบริษัทข้อ 8
และสัญญาเงินกู้ใหม่มีการผ่อนปรนเงื่อนไขบางประการ
ทำให้มีความคล่องตัวในการบริหารจัดการด้านการเงิน

1.1.3. อัตราแลกเปลี่ยน

แม้ว่าบริษัท ผลิตไฟฟ้าราชบุรี จำกัด จะมีรายรับและเงินกู้ทั้งหมด
รวมถึงค่าใช้จ่ายส่วนใหญ่เป็นเงินสกุลบาท
แต่ก็ยังมีความเสี่ยงจากความผันผวนของอัตราแลกเปลี่ยนบางส่วน
เนื่องจากจะต้องสั่งซื้ออุปกรณ์และอะไหล่เครื่องจักรจากต่างประเทศ อย่างไรก็ดี บริษัท กฟผ.
จำกัด (มหาชน)
ได้ชดเชยความผันผวนของอัตราแลกเปลี่ยนสำหรับการจัดซื้ออะไหล่เครื่องจักรจากต่างประเทศดังกล่าวไว้ในส่วนของรายได้ตามสัญญาซื้อขายไฟฟ้ากับ
บริษัท กฟผ. จำกัด (มหาชน)

1.1.4 อัตราเงินเฟ้อ

ค่าใช้จ่ายในการดำเนินงานส่วนที่เป็นเงินสกุลบาทตามสัญญาซื้อขายไฟฟ้าได้ชดเชยความผันผวนของดัชนีราคาผู้บริโภคของไทย
(Thai CPI) ไว้แล้ว อย่างไรก็ดี
ก็ยังคงมีความเสี่ยงหากอัตราการเพิ่มของค่าใช้จ่ายในการดำเนินงานในส่วนที่ได้รับการชดเชยตามความผันผวนของดัชนีราคาผู้บริโภคของไทยเพิ่มสูงกว่าอัตราเงินเฟ้อ

ค่าใช้จ่ายในการดำเนินงานส่วนที่เป็นเงินตราต่างประเทศ ได้แก่ ค่าอะไหล่อุปกรณ์ที่ต้องนำเข้าจากต่างประเทศบางชนิดหากมีการปรับราคาเพิ่มสูงขึ้นกว่าดัชนีราคาผู้ผลิต ที่ประกาศโดยธนาคารโลก (Manufacturing Unit Value: MUV) บริษัท ผลิตไฟฟ้าราชบุรี จำกัด จะได้รับชดเชยบางส่วนของราคาที่เพิ่มขึ้น ตามที่ตกลงกันในสัญญาซื้อขายไฟฟ้า

1.1.5 ความเสี่ยงด้านเงินปันผลจากบริษัท ผลิตไฟฟ้าราชบุรี จำกัด

บริษัท ผลิตไฟฟ้าราชบุรี จำกัด ได้ดำเนินการจัดหาเงินกู้ระยะยาวใหม่เพื่อทดแทนเงินกู้เดิม
(Refinancing) โดยจัดทำสัญญาเงินกู้กับสถาบันการเงินรวม 6 ราย ลงวันที่ 23 มิถุนายน 2548
และสัญญาเงินกู้ดังกล่าวระบุ บริษัท ผลิตไฟฟ้าราชบุรี จำกัด จะสามารถประกาศจ่ายปันผล
หรือจ่ายเงินปันผลให้แก่ผู้ถือหุ้นได้เมื่อไม่มีเหตุการณ์ Event of Default ตามสัญญาเงินกู้ เท่านั้น

1.2 ความเสี่ยงด้านการลงทุน

1.2.1 การวิเคราะห์ผลตอบแทนโครงการ

บริษัทฯ มีนโยบายที่จะขยายการลงทุนในธุรกิจผลิตไฟฟ้า และธุรกิจที่เกี่ยวเนื่อง
โดยคำนึงถึงผลตอบแทนต่อผู้ถือหุ้น พนักงานและสังคม โดยนำนโยบายจากคณะกรรมการบริษัทฯ
มากำหนดเป็นแผนกลยุทธ์ และแผนปฏิบัติการในการเพิ่มกำลังการผลิต
โดยศึกษาและวิเคราะห์ความเป็นไปได้ในการลงทุนหรือร่วมทุนอย่างละเอียดรอบคอบ
โดยพิจารณาปัจจัยความเสี่ยงที่เกี่ยวข้องในการลงทุนและพัฒนาโครงการ
โดยการจัดหาที่ปรึกษาที่เชี่ยวชาญทั้งด้านเทคนิค ด้านการเงิน และด้านกฎหมาย
เพื่อให้คำแนะนำในการพิจารณาโครงการ
โดยมีการศึกษาและวิเคราะห์ความเสี่ยงของโครงการในด้านต่าง ๆ (Sensitivity Analysis)
เพื่อให้ได้ผลตอบแทนที่ดี สามารถสร้างมูลค่าเพิ่มให้กับบริษัทฯ ในอนาคต

1.2.2 การพัฒนาโครงการภายใต้งบประมาณและระยะเวลาที่กำหนด

บริษัทฯ มีโครงการที่อยู่ระหว่างการพัฒนาโครงการ 3 โครงการ ได้แก่

-   โครงการก่อสร้างโรงไฟฟ้าพลังความร้อนร่วม ขนาดกำลังการผลิต 2x700 เมกะวัตต์
    ในพื้นที่โรงไฟฟ้าราชบุรี ดำเนินการผ่านกิจการร่วมค้า คือ บริษัท ราชบุรีเพาเวอร์ จำกัด

-   โครงการก่อสร้างโรงงานผลิตแอลกอฮอล์ ขนาดกำลังการผลิตปีละ 30 ล้านลิตร
    ดำเนินการผ่านกิจการร่วมค้า คือ บริษัท สยาม เอทานอล เอ็กซ์ปอร์ท จำกัด

-   โครงการก่อสร้างโรงไฟฟ้าพลังน้ำ – น้ำงึม 2 ขนาดกำลังการผลิต 615 เมกะวัตต์
    ดำเนินการลงทุนผ่านบริษัท เซาท์อีสท์ เอเชีย เอนเนอร์จี จำกัด

ทั้ง 3 โครงการ มีความเสี่ยงที่อาจจะทำให้การก่อสร้างไม่แล้วเสร็จตามระยะเวลาที่กำหนด
ในกรณีที่เกิดความล่าช้าในการก่อสร้าง อาจส่งผลให้บริษัทฯ
มีค่าใช้จ่ายและต้นทุนในการก่อสร้างเพิ่มขึ้น อย่างไรก็ตามบริษัทฯ
ได้ดำเนินการติดตามความคืบหน้าของโครงการอย่างสม่ำเสมอและใกล้ชิด มีตัวแทนของบริษัทฯ
เป็นกรรมการและเข้าร่วมประชุมเพื่อติดตามความคืบหน้าของโครงการ
และมีส่วนร่วมในการกำหนดหลักเกณฑ์และควบคุมโครงการทำให้สามารถตรวจสอบความก้าวหน้าของโครงการได้เป็นอย่างดี
ทำให้ควบคุมงบประมาณและระยะเวลาให้เป็นไปตามแผนงานที่กำหนดไว้ นอกจากนี้บริษัทฯ
ยังได้ดำเนินการตรวจสอบข้อมูลของผู้ร่วมทุน เช่น ข้อมูลทางการเงิน
และนโยบายของฝ่ายบริหารให้สอดคล้องกับนโยบายการลงทุนของบริษัทฯ
โดยกำหนดบทบาทหน้าที่ของผู้ร่วมทุนให้ชัดเจนเพื่อนำไปสู่การร่วมมือที่ทำให้เกิดพลังร่วม
(Synergy)

1.2.3 ความเสี่ยงจากปริมาณน้ำในเขื่อนกรณีที่เกิดสภาพแห้งแล้งและมีปริมาณน้ำน้อย
สำหรับโครงการโรงไฟฟ้าพลังน้ำ

สภาวะภูมิอากาศซึ่งอาจส่งผลกระทบกับปริมาณน้ำในเขื่อนของโรงไฟฟ้าพลังน้ำ
จัดว่าเป็นความเสี่ยงที่นอกเหนือจากการบริหารจัดการ
อย่างไรก็ตามในการพิจารณาความเป็นไปได้ของโครงการ ได้ศึกษาข้อมูลปริมาณน้ำย้อนหลังกว่า 40
ปี เพื่อนำมาใช้เป็นข้อมูลพื้นฐานในการออกแบบเขื่อนและโรงไฟฟ้า
และนำมาวิเคราะห์เพื่อลดความเสี่ยงของปริมาณน้ำในอนาคต

1.3 ความเสี่ยงด้านสภาพแวดล้อมภายใน 

  1.3.1 ด้านค่ากำลังการผลิตตามสัญญา และค่าคุณลักษณะของหน่วยผลิตไฟฟ้าตามสัญญา

บริษัท ผลิตไฟฟ้าราชบุรี จำกัด จะเป็นผู้รับผิดชอบในการดำรงค่าคุณสมบัติทางเทคนิค เช่น
ค่ากำลังการผลิต และค่าคุณลักษณะของหน่วยผลิตไฟฟ้า ตามที่ระบุไว้ในสัญญาซื้อขายไฟฟ้า
และจะเป็นผู้รับความเสี่ยงในเรื่องค่าปรับจากความพร้อมจ่ายที่ลดลงหากไม่สามารถรักษาระดับค่าคุณสมบัติทางเทคนิคตามที่ตกลงกันไว้
และยังต้องรับภาระความเสี่ยงในกรณีเครื่องจักรไม่สามารถคงค่าคุณสมบัติทางเทคนิค
อันเนื่องมาจากเครื่องจักรที่เสื่อมสภาพอย่างรวดเร็วเกินกว่าที่กำหนด

อย่างไรก็ตามเพื่อเป็นการลดความเสี่ยงจากการลดลงของรายได้เนื่องจากค่าปรับที่หักลดจากค่าความพร้อมจ่ายพลังไฟฟ้า
ซึ่งสัญญาซื้อขายไฟฟ้ากำหนดให้มีข้อจำกัดของบทปรับ
โดยกำหนดว่าถ้าค่าปรับจากบทปรับบางประเภทต่ำกว่าค่ากำหนดขั้นต่ำ (ร้อยละ 0.5
ของค่าความพร้อมจ่ายรายปี) การปรับจะไม่เกิดขึ้น และจะปรับไม่เกินกว่าค่ากำหนดสูงสุด (ร้อยละ
2 ของค่าความพร้อมจ่ายรายปี)

2.  ด้านราคาเชื้อเพลิง

การเปลี่ยนแปลงในราคาก๊าซธรรมชาติจะไม่มีผลกระทบต่อบริษัท ผลิตไฟฟ้าราชบุรี จำกัด
เนื่องจากในสูตรการคำนวณค่าพลังงานไฟฟ้าในสัญญาซื้อขายไฟฟ้านั้นจะใช้ราคาจริงของก๊าซธรรมชาติในแต่ละเดือนเป็นส่วนประกอบในการคำนวณ
บริษัท กฟผ. จำกัด
(มหาชน)ในฐานะผู้ซื้อไฟฟ้าจึงเป็นผู้รับความเสี่ยงเนื่องจากความผันผวนของราคาเชื้อเพลิง
โดยที่บริษัท ผลิตไฟฟ้าราชบุรี จำกัด จะต้องรักษาระดับค่าอัตราความร้อน (Heat Rate)
ที่เกิดขึ้นจริงให้น้อยกว่าหรือเท่ากับที่ระบุไว้ในสัญญาซื้อขายไฟฟ้า

3.  ด้านระดับค่าอัตราความร้อนของเครื่องจักร
    (อัตราการใช้ความร้อนจากเชื้อเพลิงในการผลิตพลังงานไฟฟ้า 1 หน่วย)

บริษัท ผลิตไฟฟ้าราชบุรี จำกัด จะได้รับค่าเชื้อเพลิง (Fuel Payment)
ซึ่งเป็นส่วนหนึ่งของค่าพลังงานไฟฟ้า (Energy Payment)
ตามระดับที่อัตราความร้อนของเครื่องจักร
(อัตราการใช้ความร้อนจากเชื้อเพลิงในการผลิตพลังงานไฟฟ้า 1 หน่วย)
ที่ระบุไว้ในสัญญาซื้อขายไฟฟ้า โดยบริษัท ผลิตไฟฟ้าราชบุรี จำกัด
จะนำค่าพลังงานไฟฟ้าดังกล่าวมาจ่ายเป็นค่าเชื้อเพลิงที่ใช้ในการเดินเครื่องโรงไฟฟ้าซึ่งแม้ว่าการกำหนดระดับค่าอัตราความร้อนที่ระบุไว้ในสัญญาซื้อขายไฟฟ้าดังกล่าวได้มีการบวกส่วนเพิ่ม
(Margin)
ลงในระดับค่าอัตราความร้อนด้วยเพื่อเป็นการชดเชยการเสื่อมสภาพของเครื่องจักรที่อาจเกิดขึ้นในระยะยาว
บริษัท ผลิตไฟฟ้าราชบุรี จำกัด
จะยังคงมีความเสี่ยงหากระดับค่าอัตราความร้อนที่เกิดจริงสูงกว่าค่าที่ระบุไว้ในสัญญาซื้อขายไฟฟ้า
หากบริษัท ผลิตไฟฟ้าราชบุรี จำกัดไม่สามารถรักษาระดับค่าอัตราความร้อนในระดับที่ตกลงไว้ให้ได้
บริษัท ผลิตไฟฟ้าราชบุรี จำกัด จะต้องรับผิดชอบค่าเชื้อเพลิงที่เพิ่มขึ้นเอง

4.  ด้านคุณภาพเชื้อเพลิง

สัญญาซื้อขายก๊าซธรรมชาติมีการระบุคุณภาพเชื้อเพลิงไว้อย่างชัดเจน หากเกิดกรณีที่ บริษัท
ปตท.จำกัด (มหาชน) จัดส่งก๊าซธรรมชาติที่มีคุณภาพต่ำกว่าที่ระบุไว้ในสัญญาซื้อขายก๊าซธรรมชาตินั้น
บริษัท ผลิตไฟฟ้าราชบุรี จำกัด มีสิทธิที่จะปฏิเสธการรับเชื้อเพลิงและถือว่า บริษัท ปตท.จำกัด
(มหาชน)ไม่สามารถจัดส่งเชื้อเพลิงได้ สัญญาซื้อขายไฟฟ้าระบุว่าบริษัท ผลิตไฟฟ้าราชบุรี จำกัด
ยังคงได้รับค่าความพร้อมจ่ายพลังไฟฟ้าต่อไป ดังนั้นบริษัท ผลิตไฟฟ้าราชบุรี จำกัด
จึงไม่มีความเสี่ยงจากการที่ บริษัท ปตท.จำกัด (มหาชน)ไม่สามารถจัดส่งก๊าซธรรมชาติ
หรือจากการที่บริษัทฯ ปฏิเสธรับการจัดส่งก๊าซธรรมชาติที่ไม่ได้คุณภาพ
เนื่องจากไม่ส่งผลกระทบต่อค่าความพร้อมจ่ายพลังไฟฟ้าภายใต้สัญญาซื้อขายไฟฟ้า

1.3.5 ด้านปริมาณและการจัดหาเชื้อเพลิง

ตามสัญญาซื้อขายก๊าซธรรมชาติที่บริษัท ผลิตไฟฟ้าราชบุรี จำกัด ลงนามกับ บริษัท ปตท.จำกัด
(มหาชน)ระบุถึงปริมาณซื้อขายก๊าซธรรมชาติต่อวัน
โดยหากปริมาณซื้อขายต่อวันตามสัญญาต่ำกว่าปริมาณก๊าซธรรมชาติที่โรงไฟฟ้าต้องการในกรณีที่ต้องจ่ายไฟเต็มกำลังการผลิต
บริษัท ผลิตไฟฟ้าราชบุรี จำกัด ยังคงได้ค่าความพร้อมจ่ายพลังไฟฟ้า และในกรณีที่บริษัท กฟผ.จำกัด
(มหาชน) ต้องการให้โรงไฟฟ้าราชบุรีจ่ายไฟฟ้าที่เต็มกำลังการผลิตนั้น
โรงไฟฟ้าพลังความร้อนสามารถใช้น้ำมันเตาร่วมกับก๊าซธรรมชาติเพื่อจ่ายกำลังการผลิตให้มากขึ้นได้
ในกรณีที่บริษัท ปตท.จำกัด
(มหาชน)ไม่สามารถจัดหาก๊าซธรรมชาติในปริมาณที่เพียงพอกับความต้องการของบริษัท
ผลิตไฟฟ้าราชบุรี จำกัด ภายใต้สัญญาซื้อขายไฟฟ้า บริษัท กฟผ.จำกัด (มหาชน)
จะต้องจ่ายค่าความพร้อมจ่ายพลังไฟฟ้าให้แก่บริษัท ผลิตไฟฟ้าราชบุรี จำกัด
โดยไม่คำนึงถึงความเพียงพอของก๊าซธรรมชาติ ตราบใดที่บริษัท ผลิตไฟฟ้าราชบุรี จำกัด
ยังคงดำรงเงื่อนไขภายใต้สัญญาซื้อขายไฟฟ้าและสัญญาซื้อขายก๊าซธรรมชาติ

1.3.6 ด้านปริมาณการซื้อขายก๊าซธรรมชาติขั้นต่ำ

สัญญาซื้อขายก๊าซธรรมชาติระหว่างบริษัท ผลิตไฟฟ้าราชบุรี จำกัด กับบริษัท ปตท.จำกัด
(มหาชน)จะไม่ระบุเงื่อนไขเกี่ยวกับปริมาณการซื้อขายก๊าซธรรมชาติขั้นต่ำสำหรับโรงไฟฟ้าพลังความร้อนและโรงไฟฟ้าพลังความร้อนร่วมที่บริษัท
ผลิตไฟฟ้าราชบุรี จำกัด ต้องรับ แต่จะระบุไว้ในสัญญาซื้อขายก๊าซธรรมชาติหลักระหว่างบริษัท
กฟผ.จำกัด (มหาชน) กับบริษัท ปตท.จำกัด (มหาชน) ซึ่งกำหนดให้บริษัท กฟผ.จำกัด (มหาชน)
เป็นผู้รับผิดชอบค่าก๊าซธรรมชาติตามปริมาณการซื้อขายก๊าซธรรมชาติขั้นต่ำ เนื่องจากบริษัท
กฟผ.จำกัด (มหาชน) เป็นผู้สั่งการเดินเครื่องโรงไฟฟ้าแต่เพียงผู้เดียว บริษัท ผลิตไฟฟ้าราชบุรี
จำกัด ในฐานะเจ้าของโรงไฟฟ้าจึงไม่สามารถควบคุมปริมาณการใช้ก๊าซธรรมชาติได้

หากมีการจัดทำสัญญาซื้อขายก๊าซธรรมชาติฉบับต่อไป หรือ สัญญาซื้อขายเชื้อเพลิงฉบับอื่น บริษัท
ผลิตไฟฟ้าราชบุรี จำกัด
จะต้องเป็นผู้รับผิดชอบค่าก๊าซธรรมชาติตามปริมาณการซื้อขายก๊าซธรรมชาติขั้นต่ำ และหากบริษัท
ผลิตไฟฟ้าราชบุรี จำกัด มีความพร้อมจ่ายไฟฟ้าให้แก่บริษัท กฟผ.จำกัด (มหาชน)
ตามความพร้อมจ่ายที่ได้กำหนดไว้ แต่ บริษัท กฟผ.จำกัด (มหาชน) สั่งจ่ายไฟฟ้าต่ำกว่าที่กำหนด
บริษัท กฟผ.จำกัด (มหาชน) จะต้องร่วมรับผิดชอบค่าใช้จ่ายที่เกิดขึ้น

7.  ด้านการสั่งจ่ายไฟฟ้า

บริษัท กฟผ.จำกัด (มหาชน)
จะต้องจ่ายค่าความพร้อมจ่ายพลังไฟฟ้าตามที่กำหนดไว้ในสัญญาซื้อขายไฟฟ้า
ซึ่งสะท้อนถึงต้นทุนคงที่ของบริษัท ผลิตไฟฟ้าราชบุรี จำกัด โดยรวมถึงค่าใช้จ่ายต่าง ๆ
ที่เกี่ยวข้องกับการชำระคืนเงินต้น ดอกเบี้ยเงินกู้ และอัตราผลตอบแทนต่อผู้ลงทุน
ตราบใดที่โรงไฟฟ้าอยู่ในสภาพที่มีความพร้อมจ่ายตามที่กำหนด โดยไม่คำนึงว่าบริษัท กฟผ.จำกัด
(มหาชน) จะสั่งจ่ายไฟฟ้าหรือไม่ก็ตาม

8.  ด้านค่าใช้จ่ายในการปฏิบัติการ

ค่าความพร้อมจ่ายพลังไฟฟ้าที่กำหนดไว้ในสัญญาซื้อขายไฟฟ้า
สำหรับค่าใช้จ่ายที่เป็นเงินสกุลบาทจะมีการปรับตามดัชนีราคาผู้บริโภคไทย (Thai CPI)
และสำหรับค่าใช้จ่ายที่เป็นเงินสกุลเหรียญสหรัฐ เช่น ค่าอะไหล่อุปกรณ์ต่าง ๆ
ที่จะต้องมีการนำเข้าจะปรับตามดัชนีราคาผู้ผลิต (MUV Index)
และปรับตามความผันผวนจากอัตราแลกเปลี่ยน โดย บริษัท กฟผ. จำกัด
(มหาชน)จะเป็นผู้รับภาระความเสี่ยงด้านค่าใช้จ่ายที่เพิ่มขึ้นตามที่กำหนดไว้ในสัญญาซื้อขายไฟฟ้า
บริษัท ผลิตไฟฟ้าราชบุรี จำกัด
จะรับภาระความเสี่ยงหากค่าใช้จ่ายที่เกิดขึ้นจริงมีการปรับเพิ่มสูงกว่าดัชนีราคาผู้บริโภคหรือดัชนีราคาผู้ผลิต
ทั้งนี้เฉพาะในส่วนของค่าอะไหล่อุปกรณ์บางประเภทที่นำเข้าจากต่างประเทศ
หากมีการปรับราคาเพิ่มสูงขึ้นกว่าดัชนีราคาผู้ผลิต บริษัท กฟผ. จำกัด
(มหาชน)จะช่วยรับภาระเพิ่มขึ้นตามสูตรที่กำหนด

เมื่อวันที่ 29 ธันวาคม 2548 บริษัท ผลิตไฟฟ้าราชบุรี จำกัด
ได้ทำสัญญาจัดหาและซ่อมอะไหล่โรงไฟฟ้าพลังความร้อนร่วมระยะยาว (Contractual Service
Agreement “CSA”) กับคู่สัญญาร่วมค้าระหว่าง General Electric International
Operation Co., Inc. และ GE Energy Parts, Inc.
สัญญาดังกล่าวมีผลบังคับใช้ตั้งแต่วันที่ลงนามในสัญญาจนถึงวันสิ้นสุดการเดินเครื่องของอุปกรณ์กังหันแก๊สตามสัญญาซื้อขายไฟฟ้าโดยมีมูลค่าตามสัญญาประมาณ
451 ล้านเหรียญดอลล่าร์สหรัฐฯ

9.  การปฏิบัติการและบำรุงรักษาโรงไฟฟ้า

ตามสัญญาปฏิบัติการและบำรุงรักษาโรงไฟฟ้าซึ่งบริษัท ผลิตไฟฟ้าราชบุรี จำกัดจ้าง บริษัท กฟผ.
จำกัด (มหาชน)
นั้นได้มีการกำหนดเงื่อนไขการให้รางวัลและการปรับเพื่อควบคุมผลการดำเนินงานของผู้ปฏิบัติการ
คือ บริษัท กฟผ. จำกัด (มหาชน) โดยปัจจัยที่ใช้เป็นตัวควบคุมเพื่อพิจารณาคือ
ค่าความพร้อมจ่ายไฟฟ้า และค่าประสิทธิภาพในการผลิต

หาก บริษัท กฟผ. จำกัด (มหาชน) ดำเนินการทำให้โรงไฟฟ้ามีค่าความพร้อมจ่ายไฟฟ้า
หรือมีค่าประสิทธิภาพในการผลิตลดลง บริษัท ผลิตไฟฟ้าราชบุรี จำกัด
จะได้รับค่าปรับตามที่กำหนดในสัญญาปฏิบัติการและบำรุงรักษาโรงไฟฟ้า
ซึ่งอาจจะไม่ครอบคลุมถึงรายได้ที่สูญเสียไปตามสัญญาซื้อขายไฟฟ้า แต่อย่างไรก็ดี จากการที่ บริษัท
กฟผ. จำกัด (มหาชน)
เป็นผู้มีประสบการณ์และความชำนาญในการปฏิบัติการและการบำรุงรักษาโรงไฟฟ้าในประเทศไทยมากว่า
30 ปี กรณีที่จะเกิดเหตุการณ์ดังกล่าว อาจจะมีความเป็นไปได้น้อย เว้นแต่กรณีที่เกิดเหตุสุดวิสัย
หรือเกิดจากความบกพร่องของเครื่องจักร

ในกรณีที่เกิดความสูญเสียจากเหตุสุดวิสัย บริษัท ผลิตไฟฟ้าราชบุรี จำกัด
ยังได้รองรับด้วยการประกันภัยที่คุ้มครองทุกความเสี่ยงที่อาจจะเกิดแก่เครื่องจักร ทรัพย์สิน
และบุคคล ซึ่งรวมถึงบุคคลที่ 3 ด้วย

สำหรับ กรณีเหตุเพลิงใหม้เครื่องดักจับก๊าซซัลเฟอร์ไดออกไซด์ (Flue Gas Desulferization
“FGD”) ของโรงไฟฟ้าพลังความร้อนราชบุรี เครื่องที่ 1 ในระหว่างการหยุดซ่อมบำรุงตามวาระ
(minor inspection) เมื่อวันที่ 13 ตุลาคม 2548 บริษัท ผลิตไฟฟ้าราชบุรี จำกัด
ซึ่งเป็นผู้บริหารโรงไฟฟ้าราชบุรี และเป็นบริษัทย่อยของบริษัทฯ สามารถระงับเหตุได้ภายในเวลา 1
ชั่วโมง โดยไม่มีผู้ใดได้รับบาดเจ็บ หรือเสียชีวิตจากเหตุการณ์ครั้งนี้ และภายหลังเหตุการณ์สงบ
บริษัทย่อยได้ดำเนินการค้นหาสาเหตุ ฟื้นฟู และประเมินความเสียหายจากเหตุการณ์ที่เกิดขึ้น
ซึ่งจากการรวบรวมข้อมูลและทดสอบทางเทคนิคของบริษัทย่อย ในเบื้องต้นสันนิษฐานว่า
น่าจะเกิดจากความบกพร่องในการควบคุมงานและความประมาทเลินเล่อของคนงานผู้รับเหมาที่เข้าไปซ่อมบำรุงเครื่องดับจับก๊าซซัลเฟอร์ไดออกไซด์
ซึ่งขณะนั้นอยู่ในระหว่างการหยุดซ่อมบำรุงประจำปี อย่างไรก็ตาม
เรื่องนี้ยังอยู่ในระหว่างการสรุปผลการสอบสวนหาสาเหตุของเจ้าหน้าที่ตำรวจสภอ.ดำเนินสะดวก

ด้วยเหตุนี้ บริษัทย่อย
จึงได้กำหนดมาตรการความปลอดภัยเพิ่มเติมเพื่อควบคุมความสูญเสียที่อาจจะเกิดขึ้นในทุกกรณีในอนาคต
โดยเมื่อวันที่ 10 พฤศจิกายน 2548 ได้ประกาศมาตรการควบคุมการปฏิบัติงานของผู้รับจ้าง ดังนี้

-   ผู้รับจ้างจะต้องปฏิบัติตามกฎความปลอดภัย
    และมาตรการในการรักษาความปลอดภัยอย่างเคร่งครัด

-   การควบคุมดูแลให้ผู้รับจ้างปฏิบัติตามมาตรการในการควบคุมความสูญเสีย
    เป็นหน้าที่ของผู้ควบคุมงาน

-   ผู้ควบคุมงานและหัวหน้างานของผู้รับจ้าง
    จะต้องเข้ารับฟังการชี้แจงมาตรการในการควบคุมความสูญเสียก่อนเข้าปฏิบัติงานในโรงไฟฟ้าราชบุรีทุกครั้ง

-   หากผู้ควบคุมงาน หัวหน้างาน และผู้รับจ้าง ลงนามรับทราบมาตรการต่าง ๆ แล้ว
    ให้ถือว่ายอมรับและพร้อมที่จะปฏิบัติตามข้อกำหนดของบริษัทย่อย
    หากฝ่าฝืนจะได้รับการพิจารณาโทษตามที่ระเบียบกำหนดไว้

-   การเข้าดำเนินงานในโรงไฟฟ้าราชบุรี
    ผู้ว่าจ้างและผู้รับจ้างจะต้องจัดทำการประเมินความเสี่ยงของงานที่จะต้องปฏิบัติ
    พร้อมกำหนดมาตรการในการควบคุมความเสี่ยง (Safety Procedure) ในแต่ละงาน
    และจัดส่งให้ส่วนความปลอดภัย สิ่งแวดล้อม
    และบริหารความเสี่ยงพิจารณาก่อนเข้าดำเนินงานไม่น้อยกว่า 5 วันทำการ

-   ผู้รับผิดชอบงานควบคุมความปลอดภัยของผู้ว่าจ้าง ผู้ดูแลพื้นที่ ผู้รับจ้าง และหมวดความปลอดภัย
    จะต้องกำหนดแผนการตรวจความปลอดภัยร่วมกับส่วนความปลอดภัย สิ่งแวดล้อม
    และบริหารความเสี่ยง เพื่อตรวจความปลอดภัยในการทำงานร่วมกันอย่างน้อยสัปดาห์ละ 1
    ครั้ง

นอกจากนี้ บริษัท ผลิตไฟฟ้าราชบุรี จำกัด
ยังได้นำระบบการบริหารความสูญเสียเข้ามาบริหารจัดการงานด้านความปลอดภัยภายในโรงไฟฟ้า
โดยผู้ที่เข้ามาทำงานภายในพื้นที่โรงไฟฟ้าจะต้อง จะต้องปฏิบัติตามกฎ ระเบียบ ต่างๆ
ของโรงไฟฟ้าอย่างเคร่งครัด โดยเฉพาะผู้รับเหมาได้มีวิธีปฏิบัติ ดังนี้

วิธีปฏิบัติก่อนเข้าปฏิบัติงานในพื้นที่โรงไฟฟ้าราชบุรี 

-
ผู้รับเหมาที่จะเข้ามาทำงานในโรงไฟฟ้าจะต้องได้รับการปฐมนิเทศเพื่อทำความเข้าใจถึงขั้นตอนการดำเนินงาน
กฎ ระเบียบ ข้อบังคับ และวิธีปฏิบัติงานตามระเบียบการเข้าทำงานในโรงไฟฟ้าราชบุรี
และข้อปฏิบัติกรณีเกิดเหตุฉุกเฉิน

- ผู้ควบคุมงานจะต้องวิเคราะห์ความเสี่ยงในพื้นที่ปฏิบัติงาน เพื่อระบุจุดที่อันตราย
แล้วนำมาจัดทำเป็นแผนงานด้านความปลอดภัย

-   ผู้ควบคุมงานกำหนดวิธีจัดการและเตรียมอุปกรณ์ด้านความปลอดภัย
    เพื่อป้องกันและรองรับกรณีเกิดเหตุฉุกเฉิน

-   กรณีที่มีการนำสิ่งของหรืออุปกรณ์เข้าพื้นที่โรงไฟฟ้าต้องกรอกแบบฟอร์มรายการ สิ่งของ

    -   วิธีปฏิบัติขณะเข้าปฏิบัติงานในพื้นที่โรงไฟฟ้าราชบุรี

- การเข้าทำงานในพื้นที่จะต้องได้รับใบอนุญาตเข้าทำงานเฉพาะอย่างจากพนักงานเดินเครื่อง
และหลังจากงานแล้วเสร็จจะต้องแจ้งต่อพนักงานเดินเครื่องเพื่อยกเลิกการขอเข้าทำงานเฉพาะอย่าง

- ในกรณีที่ต้องใช้กระแสไฟฟ้าเพื่อปฏิบัติงาน
ผู้ควบคุมงานต้องแจ้งความประสงค์ให้พนักงานเดินเครื่อง หรือพนักงานบำรุงรักษาทราบ
เพื่อพิจารณาความเหมาะสม และดูแลความปลอดภัย

-   ผู้ควบคุมงานจะเป็นผู้ดูแล ตรวจสอบ การปฏิบัติงานของผู้รับเหมาตลอดเวลา
    เพื่อให้มั่นใจว่าได้ปฏิบัติตามกฎระเบียบด้านความปลอดภัยของบริษัทย่อย

-   เจ้าหน้าที่ความปลอดภัยของ บริษัท กฟผ. จำกัด (มหาชน)
    จะประชุมร่วมกับผู้ควบคุมงานเป็นประจำทุกวัน เพื่อติดตามความคืบหน้างานซ่อมบำรุง
    เพื่อให้มั่นใจว่าการดำเนินงานเป็นไปตามแผนที่กำหนด

วิธีปฏิบัติหลังจากปฏิบัติงานแล้วเสร็จภายในพื้นที่โรงไฟฟ้าราชบุรี 

- เมื่องานแล้วเสร็จผู้ควบคุมต้องแจ้งให้ส่วนความปลอดภัย สิ่งแวดล้อมและบริหารความเสี่ยง ทราบ

-
การนำของออกนอกบริเวณพื้นที่โรงไฟฟ้าจะต้องนำใบรายการสิ่งของมาแสดงต่อเจ้าหน้าที่รักษาความปลอดภัยจุดรักษาการณ์
1 ตรวจรายละเอียด

- กรณีที่ไม่มีใบรายการสิ่งของ ผู้รับเหมาต้องแจ้งผู้ควบคุมงาน
เพื่อกรอกแบบฟอร์มใบนำสิ่งของเข้า-ออกนอกบริเวณ โดยให้ผู้ควบคุมงานลงนาม
รับรองก่อนที่จะให้ผู้มีอำนาจอนุญาตต่อไป

สำหรับกรณีเหตุเพลิงไหม้เครื่องดักจับก๊าซซัลเฟอร์ไดออกไซด์ (FGD)
ของโรงไฟฟ้าพลังความร้อนราชบุรี เครื่องที่ 1 บริษัทผลิตไฟฟ้าราชบุรี จำกัด
จะได้รับการชดเชยจากการประกันภัยเต็มจำนวนความเสียหายที่เกิด
โดยการฟื้นฟูเครื่องดักจับก๊าซซัลเฟอร์ไดออกไซด์ จะใช้เวลาประมาณ 18 เดือน
คาดว่าจะสามารถเดินเครื่องได้ตามปกติอีกครั้งในเดือนสิงหาคม 2550

ในส่วนการฟื้นฟูเครื่อง FGD ของโรงไฟฟ้าพลังความร้อน เครื่องที่ 1
ตามขั้นตอนการฟื้นฟูจะทำการรื้อถอนส่วนที่ไม่สามารถใช้งานได้
และจัดซื้ออุปกรณ์ใหม่เข้ามาติดตั้งทดแทน ซึ่งมีความคืบหน้าดังนี้

-   ว่าจ้างบริษัท Shaw Stone & Webster แห่งประเทศสหรัฐอเมริกา
    ซึ่งมีความเชี่ยวชาญในอุปกรณ์ FGD เพื่อจัดทำ Master Plan
    สำหรับงานรื้อถอนและจัดหาผู้รับเหมางานฟื้นฟู FGD โดยได้จัดทำ Master Plan
    แล้วเสร็จเมื่อวันที่ 31 มกราคม 2549

-   ว่าจ้างให้ บริษัท กฟผ.จำกัด (มหาชน)
    เข้ามาเป็นผู้บริหารโครงการฟื้นฟูและเป็นผู้ดำเนินการหลัก (Main Contractor)
    งานรื้อถอนและติดตั้งอุปกรณ์ FGD โดยบริษัท กฟผ.จำกัด (มหาชน)
    ได้เข้าดำเนินการตั้งแต่วันที่ 6 กุมภาพันธ์ 2549 เพื่อให้งานฟื้นฟูเป็นไปตามแผนการฟื้นฟู

-   ว่าจ้างบริษัท Mitsubishi Corporation (Japan) เป็นผู้จัดหาอะไหล่
    พร้อมงานด้านวิศวกรรม งานฟื้นฟู FGD
    ซึ่งบริษัทที่ปรึกษาของผู้ให้ประกันภัยได้ให้ความเห็นชอบเงื่อนไขการจ้างและราคาแล้ว
    และได้ลงนามสัญญาเมื่อวันที่ 6 กุมภาพันธ์ 2549 เพื่อให้การจัดซื้ออะไหล่ทันตาม Master
    Plan

นอกจากที่กล่าวข้างต้น ยังมีงานส่วนอื่นที่ได้ดำเนินการแล้ว ได้แก่ งานรื้อถอนและติดตั้ง Gas Duct
และงานซ่อมแซมปล่องไฟ

1.4 ความเสี่ยงด้านสภาพแวดล้อมภายนอก

1.4.1 การพึ่งพา บริษัท กฟผ. จำกัด (มหาชน)ในการดำเนินธุรกิจ

จากแผนการระดมทุนจากภาคเอกชนในโครงการโรงไฟฟ้าราชบุรีเมื่อปี 2543 บริษัท กฟผ. จำกัด
(มหาชน)มีสถานะเป็นผู้ถือหุ้นรายใหญ่ของบริษัทฯ และบริษัท ผลิตไฟฟ้าราชบุรี จำกัด
ซึ่งเป็นบริษัทย่อยของบริษัทฯได้ลงนามในสัญญาซื้อขายไฟฟ้าและสัญญาอื่นที่เกี่ยวข้อง ได้แก่
สัญญาซื้อขายทรัพย์สิน 2 ฉบับ และสัญญาปฎิบัติการและบำรุงรักษากับ บริษัท กฟผ. จำกัด
(มหาชน)และจากการที่บริษัท ผลิตไฟฟ้าราชบุรี จำกัด
ดำเนินธุรกิจเป็นผู้ผลิตไฟฟ้าเอกชนรายใหญ่ภายใต้สัญญาซื้อขายไฟฟ้ากับ บริษัท กฟผ. จำกัด
(มหาชน) บริษัท ผลิตไฟฟ้าราชบุรี จำกัด จึงมีลูกค้าเพียงรายเดียวคือ บริษัท กฟผ. จำกัด
(มหาชน)และไม่สามารถขายไฟฟ้าให้กับผู้อื่นได้ทำให้บริษัท ผลิตไฟฟ้าราชบุรี จำกัด ต้องพึ่งพา
บริษัท กฟผ. จำกัด (มหาชน)ในการดำเนินธุรกิจเป็นอย่างมาก

1.4.2 การเปลี่ยนแปลงสถานะของ บริษัท กฟผ. จำกัด (มหาชน)จากการแปรรูป

สถานะของ บริษัท กฟผ. จำกัด
(มหาชน)ที่เป็นรัฐวิสาหกิจซึ่งต้องอยู่ภายใต้การควบคุมของรัฐบาลเป็นสิ่งสำคัญเนื่องจากภายใต้สัญญาซื้อขายไฟฟ้าได้ระบุถึงสถานะของ
บริษัท กฟผ. จำกัด (มหาชน)และความสามารถของ บริษัท กฟผ. จำกัด
(มหาชน)ในการปฏิบัติตามสัญญาซื้อขายไฟฟ้าในฐานะหน่วยงานที่อยู่ภายใต้การควบคุมของรัฐบาล
ในอนาคตของ บริษัท กฟผ. จำกัด (มหาชน)ได้ดำเนินการแปรรูป ตามสัญญาซื้อขายไฟฟ้า
คู่สัญญาตกลงที่จะยกเลิกข้อกำหนดเกี่ยวกับคำจำกัดความของเหตุสุดวิสัยอันเนื่องมาจากการกระทำของรัฐบาล
(Governmental Force Majeure)
และใช้ความพยายามตามสมควรในการขอความยินยอมจากผู้ให้กู้ในการตัดข้อกำหนดดังกล่าว
ในขณะเดียวกันหากการแปรรูป บริษัท กฟผ. จำกัด (มหาชน)ส่งผลให้ บริษัท กฟผ. จำกัด
(มหาชน)ไม่อยู่ในการควบคุมของรัฐบาลไทย
ทำให้ไม่มีความสามารถในการปฏิบัติหน้าที่ตามสัญญาจะส่งผลให้เกิดเหตุผิดสัญญา (Event of
Default) และบริษัท ผลิตไฟฟ้าราชบุรี จำกัด
มีสิทธิบอกเลิกสัญญาตามที่กำหนดไว้ได้ภายใต้สัญญาซื้อขายไฟฟ้า โดยบริษัท ผลิตไฟฟ้าราชบุรี จำกัด
มีสิทธิเรียกร้องค่าเสียหายตามกฎหมาย อย่างไรก็ดี ตามมติคณะรัฐมนตรีเมื่อวันที่ 7 เมษายน 2547
กำหนดให้รัฐบาลโดยกระทรวงการคลังถือหุ้นไม่ต่ำกว่าร้อยละ 75
ในบริษัทที่เกิดจากการแปรรูปรัฐวิสาหกิจซึ่งเป็นสาธารณูปโภคพื้นฐาน ทำให้ บริษัท กฟผ. จำกัด
(มหาชน)ภายหลังการแปรรูปจะยังคงมีสถานะเป็นรัฐวิสาหกิจต่อไป

1.4..3 สถานะทางการเงินของ บริษัท กฟผ. จำกัด (มหาชน)

ความมั่นคงของรายได้ของบริษัท ผลิตไฟฟ้าราชบุรี จำกัด ขึ้นอยู่กับสถานะทางการเงินของ บริษัท
กฟผ. จำกัด (มหาชน) บริษัท ผลิตไฟฟ้าราชบุรี จำกัด อาจมีความเสี่ยงในกรณีที่ บริษัท กฟผ.
จำกัด (มหาชน) มีเงินไม่เพียงพอที่จะชำระเงินตามสัญญาซื้อขายไฟฟ้า
หลังจากที่การไฟฟ้าฝ่ายผลิตแห่งประเทศไทยได้แปลงสภาพเป็นบริษัท กฟผ. จำกัด (มหาชน) แล้ว
ตั้งแต่วันที่ 24 มิถุนายน 2548 โดยผลของพระราชบัญญัติทุนรัฐวิสาหกิจ พ.ศ.2543
มีผลให้พระราชบัญญัติการไฟฟ้าฝ่ายผลิตแห่งประเทศไทยถูกยกเลิก
รัฐบาลจะไม่เข้าเป็นผู้รับผิดชอบในกรณีที่ บริษัท กฟผ. จำกัด (มหาชน)ขาดสภาพคล่องทางการเงิน
ดังนั้น สถานะทางการเงินของ บริษัท กฟผ. จำกัด
(มหาชน)จะขึ้นอยู่กับโครงสร้างอัตราค่าไฟฟ้าใหม่

1.4.4 ความเสี่ยงจากการปรับโครงสร้างกิจการไฟฟ้าในอนาคต

ตามมติคณะรัฐมนตรี วันที่ 9 ธันวาคม 2546
เห็นชอบในหลักการการปรับโครงสร้างกิจการไฟฟ้าให้เป็นโครงสร้างรูปแบบ Enhanced Single
Buyer (ESB)
เพื่อให้ระบบไฟฟ้าของประเทศมีความมั่นคงและเพิ่มประสิทธิภาพในการบริหารจัดการมากขึ้น
โดยกำหนดให้ บริษัท กฟผ. จำกัด (มหาชน) มีบทบาทหลักในการผลิตและส่งไฟฟ้า
การไฟฟ้านครหลวง และการไฟฟ้าส่วนภูมิภาคมีบทบาทในการจำหน่ายและการค้าปลีกไฟฟ้า
องค์กรกำกับดูแลกิจการไฟฟ้ามีอำนาจหน้าที่ในการพยากรณ์ความต้องการใช้ไฟฟ้าและความต้องการโรงไฟฟ้าใหม่
รวมทั้งกำหนดกฎเกณฑ์การรับซื้อไฟฟ้าจากโรงไฟฟ้าใหม่ กำกับอัตราค่าไฟฟ้า
และรักษาระดับคุณภาพการให้บริการจากโรงไฟฟ้า

การปรับโครงสร้างกิจการไฟฟ้าดังกล่าว
อาจมีผลกระทบโดยตรงต่อทิศทางธุรกิจและสภาพการแข่งขันในอนาคต ทั้งนี้
จะต้องรอความชัดเจนจากคณะกรรมการกำกับดูแลกิจการไฟฟ้าที่จะประกาศระเบียบรับซื้อไฟฟ้าจากเอกชน

ทั้งนี้ ในช่วงต้นปี 2549
ได้ปรากฏข่าวในหนังสือพิมพ์หลายฉบับว่าคณะกรรมการกำกับดูแลกิจการไฟฟ้าได้มีมติในข้อเสนอที่ห้ามบริษัทในเครือบริษัท
กฟผ. จำกัด (มหาชน) เข้าประมูลโรงไฟฟ้าใหม่สำหรับปี 2554-2558 เนื่องจากบริษัท กฟผ.
จำกัด (มหาชน) ได้รับสัดส่วนการก่อสร้างโรงไฟฟ้าใหม่ในอัตราร้อยละ 50
ของความต้องการใช้ไฟฟ้าที่เกิดใหม่แล้วตามมติคณะรัฐมนตรี
ส่วนที่เหลือเปิดให้เอกชนทั่วไปมีสิทธิเข้าร่วมประมูลโรงไฟฟ้า
รวมถึงประเด็นว่าอาจขัดต่อหลักเกณฑ์การจัดซื้อจัดจ้างภายใต้ระเบียบสำนักนายกรัฐมนตรีว่าด้วยการพัสดุ
ซึ่งหากผลการพิจารณาเป็นเหตุให้บริษัทฯ
ไม่สามารถเข้าร่วมประมูลโรงไฟฟ้าใหม่ได้จะทำให้เกิดผลกระทบโดยตรงต่อผู้ถือหุ้น
และกระทบต่อประโยชน์ของประเทศและประชาชนโดยรวม โดยสรุปดังนี้

1) ผลกระทบต่อต้นทุนการผลิตไฟฟ้า บริษัทฯ
เป็นบริษัทเอกชนรายใหญ่ที่ดำเนินธุรกิจผลิตไฟฟ้ามีความพร้อมในการประมูลโรงไฟฟ้าใหม่
มีทำเลที่ตั้งโรงไฟฟ้าที่ใกล้ระบบส่งไฟฟ้าและท่อส่ง ก๊าซธรรมชาติ
มีระบบโครงสร้างพื้นฐานและสิ่งอำนวยความสะดวกร่วม (Common Facilities)
ที่พร้อมต่อการขยายโรงไฟฟ้าใหม่ ได้แก่ ระบบบำบัดน้ำทิ้ง โรงทำน้ำปราศจากแร่ธาตุ ลานไกไฟฟ้า
ถังเก็บน้ำมันสำรอง เป็นต้น บริษัทฯ
มีศักยภาพในการจัดหาเงินทุนและมีความชำนาญในธุรกิจผลิตไฟฟ้าเป็นอย่างดี
ซึ่งองค์ประกอบสำคัญเหล่านี้จะทำให้ลดต้นทุนการผลิตไฟฟ้าได้ในระดับหนึ่งเนื่องจากมีความประหยัดต่อหน่วย
(Economy of Scale) ดังนั้น การเปิดโอกาสให้บริษัทฯ
สามารถเข้าร่วมประมูลโรงไฟฟ้าใหม่จะมีส่วนช่วยทำให้ต้นทุนในการผลิตไฟฟ้าลดลงอันนำไปสู่การลดภาระของประชาชนผู้ใช้ไฟฟ้าโดยส่วนรวม

นอกจากนี้ บริษัทฯ
ได้จัดทำรายงานการวิเคราะห์ผลกระทบสิ่งแวดล้อมโครงการขยายโรงไฟฟ้าราชบุรี
ขนาดกำลังการผลิตประมาณ 700 เมกะวัตต์
และได้ความเห็นชอบจากคณะกรรมการผู้ชำนาญการของสำนักงานนโยบายและแผนทรัพยากรธรรมชาติและสิ่งแวดล้อม
ในการประชุมครั้งที่ 5/2548 เมื่อวันที่ 7 มีนาคม 2548 เป็นที่เรียบร้อยแล้ว

2) ผลกระทบต่อผู้ถือหุ้น กล่าวคือการที่บริษัทฯ ไม่ได้รับสิทธิเข้าร่วมประมูลโรงไฟฟ้าใหม่
จะเป็นผลกระทบที่สำคัญอันเป็นตัวบ่งชี้อัตราความเติบโตของบริษัทฯในอนาคต เนื่องจากบริษัทฯ
ประกอบธุรกิจหลักในกิจการผลิตไฟฟ้า ซึ่งเป็นแหล่งรายได้หลัก
และการได้รับสิทธิจัดหาโรงไฟฟ้าใหม่ถือเป็นหลักประกันความมั่นคงของกิจการ ดังนั้นบริษัทฯ
ในฐานะบริษัทมหาชนที่มีสถานะเป็นหน่วยงานเอกชนอิสระที่มีกลุ่มผู้ลงทุนและผู้ถือหุ้นเกี่ยวข้องเหมือนเช่นองค์กรเอกชนทั่วไป
ย่อมควรจะได้รับการปฏิบัติและดำรงสิทธิเสมือนเอกชนทั่วไปในการที่จะเข้าแข่งขันในการประมูลโรงไฟฟ้าโดยอิสระ
การตัดสิทธิบริษัทฯ ออกจากการประมูลจัดหาโรงไฟฟ้ารอบใหม่
จะทำให้เกิดผลกระทบต่อผู้ถือหุ้นของบริษัทฯ
และผู้ลงทุนโดยทั่วไปในทางที่จะสูญเสียประโยชน์และโอกาสจากความเติบโตของบริษัทฯ
ภายใต้ระบบตลาดการค้าเสรีเช่นปัจจุบัน

1.4.5 ความเสี่ยงทางการเมือง

1) การถูกครอบครองโดยหน่วยงานของรัฐ

กรณีถูกเข้าครอบครองโดยหน่วยงานของรัฐไม่ว่าจะเป็นการครอบครองโรงไฟฟ้า
การครอบครองโดยการเข้าถือหุ้น
เหตุการณ์ดังกล่าวจะถือเป็นเหตุสุดวิสัยอันเนื่องมาจากการกระทำของรัฐบาลภายใต้สัญญาซื้อขายไฟฟ้า
โดยบริษัท ผลิตไฟฟ้าราชบุรี จำกัด ยังคงได้รับค่าความพร้อมจ่ายพลังไฟฟ้า
และหากเหตุการณ์ดังกล่าวยืดเยื้อเป็นเวลาเกินกว่า 1 ปี บริษัท กฟผ. จำกัด (มหาชน)
มีสิทธิที่จะยกเลิกสัญญาซื้อขายไฟฟ้าได้ โดยบริษัท กฟผ. จำกัด
(มหาชน)จะต้องจ่ายค่ายกเลิกสัญญาเป็นเงินเท่ากับส่วนของภาระหนี้สินคงเหลือทั้งหมด
บวกกับกำไรสะสม เงินสำรองต่าง ๆ รวมทั้งผลตอบแทนต่อผู้ถือหุ้น

2) การเปลี่ยนแปลงกฎหมาย

ในกรณีที่มีการเปลี่ยนแปลงกฎหมายซึ่งมีผลกระทบต่อเงินทุน รายได้ หรือค่าใช้จ่ายของบริษัท
ผลิตไฟฟ้าราชบุรี จำกัด
และหากเหตุกระทบดังกล่าวเกินกว่าจำนวนที่กำหนดไว้ตามสัญญาซื้อขายไฟฟ้า บริษัท กฟผ. จำกัด
(มหาชน) และบริษัท ผลิตไฟฟ้าราชบุรี จำกัด
จะหารือร่วมกันในการปรับค่าความพร้อมจ่ายพลังไฟฟ้าและค่าพลังงานไฟฟ้า
และหากการเปลี่ยนแปลงกฎหมายมีผลกระทบต่อความสามารถของบริษัท ผลิตไฟฟ้าราชบุรี จำกัด
ในการปฏิบัติหน้าที่ตามสัญญาซื้อขายไฟฟ้า
เหตุดังกล่าวอาจถือว่าเป็นเหตุสุดวิสัยอันเนื่องมาจากการกระทำของรัฐบาลซึ่งบริษัท
ผลิตไฟฟ้าราชบุรี จำกัด ยังคงมีสิทธิได้รับค่าความพร้อมจ่ายพลังไฟฟ้า